b"\n_START_ARTICLE_\nSukkertop\n_START_PARAGRAPH_\nEn sukkertop er fast krystalliseret sukker i kegleform. I Danmark er sukkertoppe forsvundet fra dagligvarehandelen. De udgik af produktion i Danmark og Sverige i 1940'erne._NEWLINE_Sukkertoppen er den oprindelige form af raffineret sukker, da man i sin tid begyndte at masseproducere det. Formen kommer af, at sukkeret h\xc3\xa6ldes i en kegleformet tragt med et lille hul i bunden, som overskydende v\xc3\xa6ske kan l\xc3\xb8be ud af. I l\xc3\xb8bet af et par ugers t\xc3\xb8rring s\xc3\xa6tter sukkerkrystallerne sig._NEWLINE_Man har brugt forskellige materialer til formen rundt omkring i verden: I Persien brugte man udhulede bambusr\xc3\xb8r, mens \xc3\xa6gypterne brugte glasforme og man i Kina var de f\xc3\xb8rste til at bruge lerforme. Lerforme blev ogs\xc3\xa5 indf\xc3\xb8rt i Europa, efter man tidligere havde brugt tr\xc3\xa6forme. Industrialiseringen medf\xc3\xb8rte, at man begyndte at bruge st\xc3\xa5l eller zink, da b\xc3\xa5de ler og tr\xc3\xa6 er ganske skr\xc3\xb8belige materialer, og derfor ikke egner sig til at blive brugt igen og igen._NEWLINE_De sukkertoppe man fremstillede p\xc3\xa5 den m\xc3\xa5de var mellem 5 kg og 15 kg, dvs. alt for tungt og dyrt for den enkelte forbruger. Derfor huggede man i detailhandlen stykker af sukkertoppen til salg. Senere fandt man ud af at sk\xc3\xa6re sukkertoppene i skiver, s\xc3\xa5 de var lettere at h\xc3\xa5ndtere og s\xc3\xa6lge._NEWLINE_Med centrifugens indtog i industrien omkring 1900-tallet kunne man fjerne v\xc3\xa6ske meget hurtigere. Man begyndte at lave meget mindre sukkertoppe, som kunne s\xc3\xa6lges enkeltvis til kunderne. Omkring 1940 begyndte man i Danmark og Sverige at findele sukkeret (melis), og sukkertoppene forsvandt ud af dagligvarehandlen. Sukkertoppe er stadig almindelige i Tyskland."